### Resumé

En del af Kommuneplan 2025-2037 er udarbejdet i fællesskab med de øvrige kommuner i [adresse]. Vedtagelse af forslaget til kommuneplanen og den offentlige høring har fulgt en fælles tidsplan. De fleste af kommunerne ønsker at få vedtaget den endelige kommuneplan inden sommerferien 2025. To af kommunerne, herunder Vejle Kommune, har brug for mere tid til at bearbejde høringssvarene til den lokale del af kommuneplanen. Derfor foreslås det at få vedtaget ændringer til den fælles del, så de kommuner, der ønsker det, kan få vedtaget den endelige kommuneplan inden sommerferien.

### Sagsfremstilling

En del af Kommuneplan 2025-2037 er udarbejdet i fællesskab for de syv kommuner i [adresse]. I forbindelsen med høringen af kommuneplanforslaget i perioden 4. februar til 1. april 2025 er der indsendt høringssvar fra borgere og andre myndigheder, der berører den fælles del af kommuneplanen.

Disse høringssvar ønskes behandlet inden sommerferien 2025, så ændringer til den fælles del af kommuneplanen kan godkendes af alle syv kommuner i juni. På den måde kan de kommuner, der ønsker det, få vedtaget deres kommuneplaner endeligt i juni i stedet for at vente på de kommuner, som har brug for mere tid til at bearbejde og drøfte høringssvarene til den lokale del af kommuneplanen.

I bilag "Ændringsnotat KP25 Trekantområdet*"* er høringssvarene og forvaltningernes anbefalinger gennemgået.

**Baggrund**

Byrådet vedtog den 11. december 2024 at sende forslag til Kommuneplan 2025-2037 i offentlig høring. Høringen blev gennemført i perioden 4. februar til 1. april 2025. En del af kommuneplanen er udarbejdet i fællesskab med de syv kommuner i [adresse] (Billund, Fredericia, Haderslev, Kolding, Middelfart, Vejen og Vejle). Revisionen af den fælles del af kommuneplanen tager udgangspunkt i den revisionsbeslutning, der blev truffet i forbindelse med vedtagelse af planstrategien.

Kommunerne har fulgt en fælles tidsplan i forhold til vedtagelse af forslaget og i forhold til offentlighedsperioden. I følge tidsplanen skulle alle syv kommuner have gennemført en endelig behandling af kommuneplanerne i juni 2025 inden sommerferien.

To kommuner, herunder Vejle Kommune, har problemer med at nå at håndtere de mange høringssvar i forhold til den lokale del af kommuneplanen, hvorimod fem kommuner forventes at vedtage deres respektive kommuneplaner inden sommerferien. Derfor foreslås en model, hvor ændringer til den fælles del af kommuneplanen vedtages af alle kommuner inden sommerferien.

I forbindelse med den offentlige høring er der indsendt høringssvar fra andre myndigheder og borgere, som omhandler den fælles del af kommuneplanen. I bilaget "Ændringsforslag KP25 Trekantområdet" er høringssvar vedrørende den fælles del af kommuneplanen gennemgået med resumé, vurdering af høringssvarets relevans for og mulig påvirkning af kommuneplanens indhold samt forvaltningernes indstilling til, hvilken påvirkning høringssvaret skal have i forhold til den endelige kommuneplan 2025-2037.

Fra Styrelsen for Grøn arealomlægning og Vandmiljø har bemærkningerne haft karakter af indsigelser, der ville have kunnet medføre et veto mod kommuneplanen. Kommunerne indstiller i øvrigt at imødekomme visse ændringsforslag fra Naturstyrelsen, Forsvarets Ejendomsstyrelse, Energinet, Region Syddanmark, Vejdirektoratet samt en borger i Vejle Kommune, se bilaget.

Af bilaget fremgår også en række andre høringssvar til den fælles del, hvor forvaltningen anbefaler, at det ikke medfører ændringer.

Ud over ændringerne baseret på høringssvarene er kommuneplanlæggerne i det fælles plansamarbejde blevet opmærksomme på, at der er behov for mindre, redaktionelle justeringer i retningslinjerne for vedvarende energi afledt af de nyeste statslige vejledninger på området og med henblik på at forbedre kommuneplanen som administrationsgrundlag.
Ændringsforslagene til retningslinje for opstilling af vindmøller, redegørelsen til retningslinje for husstandsmøller og redegørelsen samt retningslinjen for lokalisering af store fritstående solenergianlæg ses sidst i bilaget.

### Klima og resiliensvurdering

Kommuneplanen er en overordnet plan for arealanvendelsen, som bl.a. omhandler byudvikling, naturområder, vedvarende energianlæg og klimatilpasning. Der udlægges netto ikke mere areal ud til byudvikling ved denne kommuneplanrevision. I de nye boligrammer er der fastsat bestemmelser, som skal give en mindre CO2-udledning, fordi fodaftrykket for de nye boliger bliver nedsat. I de nye erhvervs-og boligrammer er der desuden stillet krav til et større naturindhold, der skal tænkes sammen med vandhåndtering. Kommuneplanen indeholder endvidere udpegning af Grønt Danmarkskort, lavbundsområder og skovrejsningsområder, som, hvis de realiseres, kan være med til at binde CO2. Kommuneplanen indeholder også retningslinjer for etablering af vedvarende energianlæg. Endelig indeholder kommuneplanen retningslinjer for afværgeforanstaltninger i forhold til oversvømmelsestruede arealer.

### Sagens videre forløb

Sagen skal behandles i Byrådet.

### Historik

#### Kommunaldirektøren indstiller , den 16. juni 2025, punkt 156:

at ændringerne i forhold til den fælles del af Kommuneplan 2025-2037 godkendes

#### Beslutning fra Økonomiudvalget, den 16. juni 2025, punkt 156:

Anbefales.

Fraværende: Dagny Møller og Bent Lauritsen.

### Beslutning

Godkendt.

Fraværende: Søren Bech, i stedet mødte James Olesen.

Fraværende: Bent Lauritsen, i stedet mødte Troels Friis.

Fraværende: Yda Lauritsen, i stedet mødte Oda Mathiasen.

Fraværende: Aksel Jepsen.